# Svetska privreda 2050. godine

# Hoće li tek zaustavljena KOVID pandemija, poput onih ranijih, promeniti privredni život u godinama koje dolaze? Istorija nas uči da su pandemije često bile prekretnica u ekonomiji i u politici. Tako je epidemija crne kuge razorila feudalizam, a neki tvrde da je španska groznica u velikoj meri ubrzala pobedu saveznika i rađanje buduće svetske supersile, Sjedinjenih Američkih Država. Međutim, Kovid pandemija kao da nema snagu svojih zloslutnih prethodnica: u preriodu pred nama, ne vide se veliki privredni, niti politički preokreti.

# Stoga ne iznanađuje to što ugledne međunarodne institucije skoro jednoglasno govore o kretanjima u svetskoj privredi do 2050. godine. U najkraćem, procene su da će na Zemlji živeti oko deset milijardi ljudi (sada nas je osam), a svetska privreda će se utrostručiti. Ta procena je prilično pouzdana: svetska privreda u poslednjih sto godina rasla po stopi od 2,5 odsto godišnje, pa se isti rast predviđa i ubuduće. Kad je uz sve nevolja - dva svetska rata, špansku groznicu, veliku depresiju i skorašnju KOVID pandemiju svet uspeo da raste po ovoj stopi, logična je procena da je moguće da se ovakav rast (uz nove teškoće) nastavi i u periodu do 2050. godine.

# Izvor: World Bank, Growth predictions

# Ali, ko će vladati svetom? Projekcije međunarodnih institucija (od Svetske banke do čuvene finansijske korporacije Blumberg) potvrđuju da će 2050. godine po ekonomskoj snazi svetom dominirati Kina, dok će udeo SAD, Nemačke, Francuske i Japana sve više opadati. Kraj dominacije SAD se očekuje početkom 2030., a do kraja 2050. godine, SAD bi lako mogla da padne i na treće mesto. Velika Britanija i Francuska bi svakako pale ispod desetog, a Italija ispod dvadesetog mesta, ustupajući mesto Meksiku, Turskoj ili Vijetnamu.

**Č**uvena grupa zemalja nazvana BRIK (Brazil Rusija Indija i Kina) kojoj je početkom ovog milenijuma predskazivan najbrži rast, ostala je u prognozama bez svoja prva dva slova. Osim na svetskom fudbalskom prvenstvu, Brazil se retko pominje, a ekonomske sankcije koje je Zapad nametnuo Rusiji nakon početka rata u Ukrajini, po svoj prilici će ostati dugo i nako što se rat završi. Šteta od sankcija vrlo je ozbiljna i velika. To više nije onaj SSSR, gde su se proizvodi imali domaće komponente. Rusija je sada zemlja integrisana u međunarodno tržište u kojoj i čak i kompanije koje vade gas i naftu koriste zapadnu, uvoznu opremu., gde aviosaobraćaj u najvećoj meri (preko 90 odsto) odvija na avionima tipa Boing i Airbus, a prekid saradnje sa tim kompanijama ostavlja ruske aviokompanije bez rezervnih delova. Isto se događa u najvećem broju proizvodnih lanaca u zemlji. S druge strane, Rusija pokreće sve intenzivniju privrednu saradnju s Kinom, koja kupuje sve bviše rruskih energenata, na obostranu korist: Rusija je tako našla alternativno tržište, a Kina dobia energente po povlašćenoj ceni, koju plaća u rubljama i juanima. Tako je Rusija barem u tom aranžmanu pronašla alternativu dolaru, a interes Kine ogleda se u jačanju juana na međunarodnom tržištu. Sve to stvara osnovu da se naredne decenije Rusija okrene Istoku, i tamo osigura tržište i obezbedi privredni rast uz brzorastuće azijske privrede.

# Hoće li Kina postati nova supersila? Sasvim je sigurno da neće - ni tako brzo ni tako lako. Najpre, ako se za trenutak setimo ovakvih epizoda brzog rasta kroz istoriju, videćemo da je sličan privredni i geopolitički rast najpre postizao Sovjetski savez, još u Staljinovo doba. To je bila politika premeštanja ljudi iz sela u grad, uz snažnan rast industrije i obrazvanja. SSSR je postao supersila, pobednik u II svetskom ratu, počeo da pobeđuje u trci za osvajanje kosmosa... i onda počeo da usporava rast.

# Isti se slučaj ponovio sa Japanom tokom 70-ih godina prošlog veka, a njegov ogroman privredni rast uglavnom se zasnivao na tehničkom progresu. Pa ipak, Japan nikada nije postao superila, jer su dve već postojale, za treću jednostavno nije bilo mesta. Nakon II svetskog rata, Japan je ostao pod vojnom i političkom dominacijom SAD, čime je čak i san o nekoj japanskoj dominaciji u korenu ugašen. I onda se u Japanu početkom 90-ih godina taj rast sam od sebe usporio. Nakon decenijskih stopa privrednog rasta od oko 7% godišnje, Japan je početkom devedesetih godina čak uspeo da po razvijenosti prestigne SAD, ali no tada nije posao velesila.

# Sada se na tom putu našla Kina, sa privrednim rastom od preko 12 odsto godišnje, u trajanju od skoro dve decenije. Kina je za to vreme po veličini privrede skoro dostigla SAD, ali po privrednoj razvijenosti, očito je daleko od toga: SAD ostvaruje preko šezdeset hiljada dolara po stanovniku, a Kina, svega dvanaestak, dakle pet puta manje. Uz to, da bi dostigla SAD u dohotku po stanovniku, Kina bi i dalje morala decenijama da raste po godišnjoj stopi od najmanje sedam odsto, što više niko ne očekuje: Kina je poslednji put zabeležila takav rast još pre nego što je Si Đin Ping došao na vlast, dok danas o tako dinamičnom kineskom privrednom rastu retko ko razmišlja.

# Rusija

# BDP po stanovniku, u dolarima

# Izvor: podaci Svetske banke

Ovo usporavanje privrednog rasta u Kini je nastalo iz sličnog razloga kao i ono u SSSR-u: zemlja je upala u takozvanu zamku srednjeg nivoa dohotka, kada uprkos neprekinutom toku investiranja, rast jednostavno prestaje. Uzrok tome skoro nedvosmisleno leži u institucijama: neke od njih, naročito one državne, u prvo vreme brzo i lako pokreću rast, podižući fabrike, škole, bolnice, gradove… Uz to, pošto pravosuđe slabo funkcioniše, oštećeni ne mogu ni brzo ni lako da dođu do pravde… i u jednom trenutku, takva konstelacija počinje da usporava rast. Najsposobniji odlaze u emigraciju, a firme koje reše da o(p)stanu masovno se priklanjaju novcu iz državnog budžeta, a time i prihvataju i državnu volju i prohteve. I tako se polako ostvaruje davno cinično zapadnjačko proročanstvo o nemogučnosti brzog privrednog rasta pri sve jačoj cenzuri, indoktrinaciji i represiji. To pravilo je glasilo: kompjuteri i komunizam ne mogu da cvetaju u isto vreme (u originalu,ova igra reči glasila je: PC and CP do not go well together).

# Međutim, ako Kina nikada ne dostigne SAD ni po veličini BDP, niti po ekonomskoj razvijenosti, takav ishod ne bi morao da bude kočnica da ona u dogledno vreme postane svetska supersila. Pogledajmo: ni SSSR nikada nije dostigao ti trećinu privredne razvijenosti SAD, pa je skoro četiri decenije bio jedna od dve ravnopravne svetske supersile.

# U Kini se, međutim, nadvila druga tamna sila: počeo da se smanuje broj stanovnika. To je posledica “politike jednog deteta” kojom je Mao Ce Tung spasao Kinu od masovne gladi, ali je s tim nepotrebno nastavljeno i u 21.veku. Ova nerazumna politika sada došla na naplatu: broj stanovnika je počeo iz godine u godinu da opada, te je danas u Kini broj novorođenih znatno manji od broja starijih ljudi. Ova politike je prekinuta tek 2016. godine, i katastrofalna demografska slika Kine se sada, naravno, može ublažiti, ali će za to svakako biti potrebne decenije.

#

#

# Izvor. https://www.nature.com/nature-index/news-blog/this-graphic-shows-indias-population-overtaking-china

# Smanjenjem ponude radne snage, Kina je izgubila jedan od osnovnih pokretača privrednog rasta, pa se pažnja sve više okreće zemljama koje još uvek imaju taj sastojak neophodan za stvaranje nove supersile, a među njima su Indija i Indonezija. Treća koja ima šanse da u dalekoj budućnosti krene tim putem je Brazil.

# Pomalo je čudno predviđanje da će do 2050 godine najveća privreda sveta postati zemlja poput Indije, sa preko 1,3 milijarde stanovnika i zapanjujuće niskim životnim standardom. Srpski BDP danas iznosi oko 10.000 dolara, a kineski (i ruski) oko 12,000 dolara po stanovniku, šta mislite, onda, koliki je indjski BNP po stanovniku? Skoro je pet puta manji od kineskog, i iznosi tek oko 2100 dolara po stanovniku. Ako još dodamo zapanjujući podatak iz uglednog časopisa The Economist, o tome da je pandemija Kovida u Indiji ubila između 2,2 i 9,7 miliona lјudi (!!!), onda o razvijenosti tamošnjeg zdravstva, statistike i mnogih drugih službi možemo samo da nagađamo. Pa ipak, upravo njena starosna piramida sa stabilnim brojem mladog stanovištva daje Indiji šansu da u budućnosti postane važna ekonomska sila.

# Jednu od ključnih poluga u budućem privrednom rastu Indije svakako predstavlja povezanost sa Velikom Britanijom, njenim političkim i obrazovnim sistemom. Uz to, Indiju već godinama važi za zemlju sa najvećom ponudom kvalifikovane radne snage. Već su legendarni izveštaji o tome da u SAD u kol centrima rade Indusi, koji nisu nikad napustili domovinu. Indusi doduše, spavaju danju i rade noću, ali, za sada je to jedini način da kod kuće, u Indiji. dobiju odlično plaćen posao! Isti izveštaji stižu od američkih radiologa, čija su radna mesta preuzeli doktori medicine iz Indije, kojima internetom stižu snimci pacijenata, Kojima dijagnoza i prepisana terapija zatim stiže iz Bombaja, Kalkute, ili iz iz nekog dela Indije. Uz to, IT industrija Indije se već udvostručila u prošloj dekadi dekadi, pre svega zahvaljujući CLOUD platformi, a naročito zahvaljujući većoj svetskoj nestašici softverskih radnika, kojima Indija očigledno raspolaže u dovoljnom broju..

# Naravno, ovakav razvoj Indije po svoj prilici neće dovesti do proizvodnog buma koji bi se poredio s “azijskim čudima” koja su zabeležena u Južnoj Koreji ili u Kini, jer je krajnje neizvesno da ce najobrazovaniji deo Indije imati snage da izvuče iz siromaštva ogroman kontingent nekvalifikovanog stanovništva. Ali ovakva predviđanja pomažu da se objasni zašto će Indija biti najbrže rastuća velika ekonomija na svetu ne samo 2022. godine i zašto ima šanse da se tu zadrži na godinama.

# I konačno, kad pogledamo koje će zemlje biti najrazvijenije, među njima nećemo naći niti jednu od onih koje se ovde pominju kao buduće supersile. Najbogatiji će biti Singapur i Hongkong, Tajvan i Južna Koreja, koji će pomeriti Veliku Britaniju, Švajccarska i Austriju ka dnu kolone u kojoj se rangira deset najbogatijih zemalja sveta.

Pa ipak, ne treba zaboraviti da su se u prošlosti u svetu dešavala brojna “azijska čuda”, ali da nijedno od njih nije preokrenulo istoriju. Uz to, ko god se makar amaterski bavio predviđanjem budućnosti, nikako ne bi trebalo da smetne s uma da su skoro velika proročanstva uglavnom bila – pogrešna, kao na primer ono iz 1979, kada je prof. Fogel sa Harvarda predvideo da će Japan po premašiti SAD i ostaviti ih daleko iza sebe. Ili nobelovac Pol Samjuelson, koji je ostao poznat po osvojenoj Nobelovoj nagradi za ekonomiju i jednoj katastrofalnog grešci, u kojoj je predvideo da će Sovjetski savez ne samo opstati, već da će kroz istoriju potvrditi svoj dugoročni prosperitet.

Srbija i ostale zemlje Balkana svakako nemaju proizvodni niti populacioni kapacitet da u narednih deset ili pedeset godina naprave neko “balkansko čudo”. Osnovni razlog za to je veliki i neprekinti talas emigracije kvalifikovanih ljudi. U takvoj konstelaciji, sa dosadašnjim decenijskih privrednim rastom od dva ili tri odsto godišnje, Srbija svake godine sve više zaostaje za razvijenim zemljama sveta. Da bi to prekinula, neophodan je privredni rast od pet ili šest odsto godišne. Da bi se to ostvarilo, bilo bi neophodno zaustaviti emigraciju obrazovanih ljudi, a iskustva govore da se to postiže jedino kada u zemlji počne da raste broj dobro plaćenih radnih mesta! Uz nerešen status ulaska u EU, Srbiji se za sada ovakva perspektiva ne otvara. No, uz novi pozitivan impuls rastu koji je u Srbiju došao sa dolaskom ruske emigracije i uz dalji razvoj IT i drugih pratećih industrija, postoje izgledi da Srbija pokrene rast iznad onog koji joj omogućavaju slabe državne institucije i nerešen geopolitički status zemlje. Pa ipak, u celini, i Srbija i Balkan će do 2050. godine biti odlazeći i siromašniji deo Evrope, što se, uz dalje slabljenje demokratskih institucija, očekuje i u novim članicama Evropske unije.

Ko god da se bavi predviđanjem, bilo radom, čitanjem ili razmišljanjem, u svakom slučaju će se naći u dobrom društvu. A da li će se navedene projekcije ostvariti? Jedna svakako hoće: koja god od nerazvijenih zemalja uspe da se temeljno urbanizuje i sagradi čvrste, demokratske institucije, osiguraće sebi da izbegne zamku srednjeg nivoa dohotka, koja je zarobila SSSR, kasnije Rusiju, a to sada to lako može da se ponovi u Indiji, Kini ili Indoneziji. Japan je tu prepreku preskočio i pokazao da je takav ishod, uz uređene institucije, moguć. Sada je na drugima da te lekcije nauče i ponove.